**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „turto perdavimo patikėjimo teise“ PROJEKTO**

**1. Sprendimo projekto tikslai ir uždaviniai** – šiuo sprendimu projektu siūloma 10 metų terminui perduoti viešajai įstaigai „Asmenybės ugdymo kultūros centras“ du skirtingo dydžio standartinius konteinerius, esančius Gluosnių skg. 2A, Klaipėdoje, valdyti, naudoti ir disponuoti pagal turto patikėjimo sutartį.

**2. Šiuo metu galiojantis teisinis klausimo reglamentavimas.** Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 3 dalis reglamentuoja, kad kitiems juridiniams asmenims savivaldybės turtas patikėjimo teise gali būti perduodamas pagal turto patikėjimo sutartį savivaldybių funkcijoms įgyvendinti ir tik tais atvejais, kai jie pagal įstatymus gali atlikti savivaldybių funkcijas.

Viena iš savivaldybių savarankiškųjų funkcijų yra ikimokyklinio ugdymo, vaikų ir suaugusiųjų neformaliojo švietimo organizavimas, vaikų ir jaunimo užimtumo organizavimas, reglamentuota Lietuvos Respublikos savivaldos įstatymo 6 straipsnio 8 punkte.

Lietuvos Respublikos vietos savivaldos įstatymo 15 straipsnio 2 dalies 19 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, šio turto valdymo, naudojimo ir disponavimo juo tvarkos taisyklių nustatymą, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.

Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos apraše (patvirtinta Klaipėdos miesto savivaldybės tarybos 2011 m. lapkričio 24 d. sprendimu Nr. T2-378 „Dėl Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“) reglamentuojama turto perdavimo kitiems juridiniams asmenims tvarka, numatyti patikėjimo sutarčių terminai, kiti patikėtinio įsipareigojimai, kurie yra išdėstyti tarybos sprendimu tvirtinamoje patikėjimo sutarties formoje.

**3.** **Siūlomos naujos teisinio reglamentavimo nuostatos ir laukiami rezultatai**. 2023 m. kovo 22 d. Klaipėdos miesto savivaldybės administracija (toliau – Administracija) gavo iš viešosios įstaigos „Asmenybės ugdymo kultūros centras“ (toliau – Centras) prašymą perduoti 2 jūrinius konteinerius, esančius Gluosnių skg. 2A, Klaipėdoje, valdyti, naudoti ir disponuoti pagal turto patikėjimo sutartį.

Pagal Centro įstatus, viešosios įstaigos veiklos sritys – kultūra, menas, neformalus šveitimas, ugdymas ir sportas, bei darbas su jaunimu. Juridinio asmens veiklos tikslai, išvardinti prie tarybos sprendimo projekto rengimo medžiagos pridedamose įstatuose, atitinka Lietuvos Respublikos savivaldos įstatyme reglamentuotą savivaldybės savarankiškąją funkciją.

Klaipėdos miesto savivaldybei nuosavybės teise priklausantys konteineriai pastatyti šalia pastato, kur Centras vykdo veiklą. Standartinius konteinerius perdavus viešajai įstaigai bus užtikrintas viešųjų paslaugų teikimas.

**4. Numatomo teisinio reguliavimo poveikio vertinimas – nustatomas galimas teigiamas**

**ir neigiamas poveikis to teisinio reguliavimo sričiai.** Teigiamos sprendimo priėmimo pasekmės – turtas bus tinkamai eksploatuojamos ir užtikrintas savivaldybės funkcijų vykdymas. Neigiamo poveikio nėra.

**5.** **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Sprendimui įgyvendinti kitų teisės aktų priėmimas nereikalingas.

**6. Kiek biudžeto lėšų pareikalaus ar leis sutaupyti projekto įgyvendinimas, finansavimo šaltinis.** Sprendimui įgyvendinti biudžeto lėšų poreikio nėra.

**7.** **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas.** Sprendimo rengimo metu atskiri vertinimai nebuvo atliekami. Atsižvelgiant į sprendimo projekto pobūdį konsultavimasis su visuomene nėra atliekamas.

**8. Kiti sprendimui priimti reikalingi pagrindimai, skaičiavimai ir paaiškinimai.** Nėra.

Teikiame svarstyti šį sprendimo projektą.

PRIDEDAMA.

VšĮ „Asmenybės ugdymo kultūros centras“ raštas, 2 lapai;

VšĮ „Asmenybės ugdymo kultūros centras“ įstatai, 11 lapų.

Skyriaus vedėjas Edvardas Simokaitis